

**ΜΙΧΑΛΗΣ ΚΑΤΡΙΝΗΣ**

**ΠΑΣΟΚ- Κίνημα Αλλαγής**

**Βουλευτής Ηλείας**

 **ΕΡΩΤΗΣΗ**

**Προς: Υπουργό Εθνικής Άμυνας, κ. Ν. Δένδια**

**Θέμα:** **«Παραβίαση του ν. 3883/2010 στις έκτακτες κρίσεις του 2025 και αποστρατείες Συνταγματαρχών της τάξης ΣΣΕ 1994 – Αναγκαιότητα θεραπείας».**

Το ΠΑΣΟΚ, με το ν. 3883/2010, διαμόρφωσε ένα θεσμικό πλαίσιο για τις κρίσεις και μεταθέσεις των στελεχών των Ενόπλων Δυνάμεων, διασφαλίζοντας αξιοκρατία, διαφάνεια και επαγγελματική αξιοπρέπεια. Η προσήλωση στο γράμμα και το πνεύμα αυτού του νόμου είναι προϋπόθεση εμπιστοσύνης των στελεχών προς την Πολιτεία.

Δυστυχώς, καταγγελίες, δημοσιεύματα και κοινοβουλευτικές ερωτήσεις ανέδειξαν το γεγονός ότι στις έκτακτες κρίσεις Ιανουαρίου –Φεβρουαρίου, 132 Συνταγματάρχες προερχόμενοι από την Στρατιωτική Σχολή Ευελπίδων, τάξεως 1994, κρίθηκαν ως «ευδοκίμως τερματίσαντες τη σταδιοδρομία τους», χωρίς να πληρούνται οι βασικές προϋποθέσεις του ν. 3883/2010. Μάλιστα, στην απάντηση (Φ.900α/3904/19885/10.05.2025/ΥΕΘΑ/ΓΝΠ/ΤΚΕ), που δόθηκε από το ΥΠΕΘΑ σε σχετική κοινοβουλευτική ερώτησή μας, γίνεται αποδεκτό ότι δεν πληρούται η προϋπόθεση που ρητά αναφέρεται στο ν.3883/10, ήτοι η συμπλήρωση 31 ετών υπηρεσίας προκειμένου να κριθούν εκτάκτως, αναφέροντας ότι οι 132 Συνταγματάρχες θα διαγραφούν όταν συμπληρώσουν τα 31 έτη υπηρεσίας, αναιρώντας ουσιαστικά το αφήγημα περί αναγκαιότητας εκτάκτων κρίσεων.

Είναι αδιαμφισβήτητο ότι οι Συνταγματάρχες της τάξης ΣΣΕ 1994 δεν είχαν συμπληρώσει κατά την ημερομηνία της κρίσης τους τα 31 έτη συνολικής υπηρεσίας ως Αξιωματικοί, όπως ρητά καθορίζεται στο άρθρο 20 παρ. 3 του ν. 3883/2010, προκειμένου να καταστεί δυνατή η διενέργεια έκτακτης κρίσης τους. Η απάντηση του ΥΠΕΘΑ επικεντρώνεται στη διαγραφή από την ενεργό υπηρεσία η οποία προγραμματίζεται έπειτα από τη συμπλήρωση των 31 ετών υπηρεσίας, δηλαδή μεταγενέστερα της κρίσης τους. Η επίμαχη όμως πρόβλεψη του νόμου περί των 31 ετών υπηρεσίας, αφορά στο χρονικό σημείο της έκτακτης κρίσης και όχι στο μεταγενέστερο χρόνο αποστρατείας και διαγραφής από την ενεργό υπηρεσία.

Επιπλέον, σύμφωνα με την αυτολεξεί διατύπωση της απόφασης των Συμβουλίων Κρίσεων, χαρακτηρισμός ως «ευδοκίμως τερματίσαντες» αποδίδεται μόνον σε όσους έχουν συμπληρώσει 35 έτη πραγματικής συντάξιμης υπηρεσίας, έχουν τον ελάχιστο χρόνο παραμονής στον βαθμό τους και δεν κατέστη δυνατή η προαγωγή τους. Οι Συνταγματάρχες της τάξης ΣΣΕ 1994 είχαν συμπληρώσει τον ελάχιστο χρόνο παραμονής στο βαθμό αλλά όχι τα 35 έτη πραγματικής υπηρεσίας. Επομένως, το σκεπτικό του Συμβουλίου Κρίσεων δεν θεμελιώνεται σε πραγματικά δεδομένα και η συνακόλουθη απόφαση είναι εσφαλμένη στην ουσία και τη νομική της υπόσταση.

**Δεδομένου ότι** δεν υφίσταται τεκμηρίωση "έκτακτης ανάγκης" για διενέργεια πρόωρων κρίσεων, ενώ υπήρχε σαφής δυνατότητα διενέργειας τακτικών κρίσεων τον Μάρτιο 2025, οπότε θα είχαν πληρωθεί όλες οι νόμιμες προϋποθέσεις.

**Δεδομένου ότι** σύμφωνα με το άρθρο 25 του ν. 3883/2010, κρίση ως «ευδοκίμως τερματίσας» πριν τη συμπλήρωση 35 ετών πραγματικής υπηρεσίας θεωρείται δυσμενής κρίση και κατά συνέπεια οι εν λόγω κρίσεις οδηγούν σε πρόωρη και άδικη έξοδο στελεχών από το στράτευμα, χωρίς νόμιμο έρεισμα.

**Δεδομένου ότι,** η αποκατάσταση της εμπιστοσύνης στο θεσμό των κρίσεων και η αποφυγή προειλημμένων αποφάσεων χωρίς νόμιμο έρεισμα αποτελεί ηθικό θεμέλιο της στρατιωτικής συνοχής και καμία agenda δεν έχει αξία όταν το προσωπικό των ΕΔ χάσει την εμπιστοσύνη του στην Ιεραρχία.

 **ΕΡΩΤΑΤΑΙ Ο κ. ΥΠΟΥΡΓΟΣ:**

**1.**Γιατί κρίθηκαν εκτάκτως οι Συνταγματάρχες της ΣΣΕ 1994, χωρίς να έχουν συμπληρώσει 31 έτη συνολικής υπηρεσίας ως Αξιωματικοί, όπως ρητώς απαιτεί η παρ. 3 του άρθρου 20 του ν. 3883/2010;

**2.**Ποια υπηρεσιακή ανάγκη στοιχειοθέτησε την "έκτακτη" φύση των κρίσεων; Γιατί δεν επελέγη η διαδικασία τακτικών κρίσεων τον Μάρτιο 2025, όπου οι νόμιμες προϋποθέσεις θα πληρούνταν;

**3.**Είναι σύννομη μια κρίση Αξιωματικού όταν δεν πληρούνται οι χρονικές προϋποθέσεις κατά τον χρόνο της κρίσης; Υπάρχει σχετική γνωμοδότηση ή εσωτερικό έγγραφο;

**4.**Γιατί αποδόθηκε σε 132 στελέχη ο χαρακτηρισμός "ευδοκίμως τερματίσαντες", όταν από τη ρητή διατύπωση της απόφασης των Συμβουλίων Κρίσεων προκύπτει ότι απαιτείται η συμπλήρωση 35 ετών πραγματικής υπηρεσίας, η οποία δεν υφίστατο;

**5.**Πρόκειται για σφάλμα στην εκτίμηση των πραγματικών δεδομένων; Διερευνήθηκε εάν τα Συμβούλια Κρίσεων λανθασμένα θεώρησαν ότι είχε συμπληρωθεί ο απαιτούμενος χρόνος;

**6.**Γιατί χαρακτηρίστηκαν οι κρίσεις ως μη ακυρωτέες, όταν η ίδια η διατύπωση τους παραβιάζει τα κριτήρια που θέτει ο νόμος και το ίδιο το σκεπτικό του Συμβουλίου Κρίσεων;

**7.**Τηρήθηκαν πλήρως οι διαδικασίες του άρθρου 22 του ν. 3883/2010 (παρουσία εισηγητών, φανερή ψηφοφορία, ειδική αιτιολόγηση, χρήση στοιχείων ατομικών φακέλων);

**8.**Το ΥΠΕΘΑ θα αναλάβει θεραπευτικές πρωτοβουλίες για την αποκατάσταση της νομιμότητας και την επανεξέταση των κρίσεων που αφορούν σε 132 Συνταγματάρχες, οι οποίοι στερήθηκαν το δικαίωμα κρίσης στη βάση πραγματικών δεδομένων;

**Ο Ερωτών Βουλευτής**

 **Κατρίνης Μιχάλης**